***Comunicat de presă***

***27 iunie 2025***

**Institutul Cultural Român anunță începerea celei de-a XXVIII-a ediții a Școlii de Vară de la Brașov – Cursuri de limbă, cultură și civilizație românească**

Cea **de-a XXVIII-a ediție a Școlii de Vară de la Brașov – Cursuri de limbă, cultură și civilizație românească** este organizată de Institutul Cultural Român în perioada **30 iunie – 13 iulie 2025**. Anul acesta, programul reunește **10 participanți** din **Statele Unite ale Americii**, **Austria**, **Belgia**, **China**, **Polonia** și **Israel**. Aceștia vor avea ocazia să învețe limba română într-un cadru academic și prietenos, dar și să descopere valorile culturale, istorice și artistice ale României contemporane.

Școala de Vară include **cursuri intensive de limba română pentru străini**, structurate pe niveluri de competență, de la începători la avansați, susținute de lectori specializați. La finalul programului, participanții pot susține un examen scris și oral, în urma căruia pot obține un certificat de competență lingvistică emis de Facultatea de Litere a Universității Transilvania din Brașov, precum și o diplomă emisă de Institutul Cultural Român.

Pe lângă cursuri, participanții vor lua parte la prelegeri și conferințe susținute de:

* **Conf. dr. Adrian Lăcătuș**, decanul Facultății de Litere din cadrul Universității Transilvania din Brașov, care va susține o conferință pe tema „Literatura română contemporană și traducerea literară”;
* **Adina Brădeanu**, cercetătoare și curatoare de film, specialistă în cinematografia românească, care va susține o prelegere dedicată filmului românesc și modului în care acesta reflectă societatea și istoria recentă;
* **Eugen Stancu**, istoric, care va susține conferințe dedicate istoriei și identității culturale românești, contribuind la o mai bună înțelegere a contextului în care limba și cultura română s-au dezvoltat.

Programul este completat de ateliere creative (ceramică, jurnalism, dansuri populare, publicitate culturală), vizite culturale ghidate, excursii tematice în împrejurimile Brașovului (inclusiv Cetatea Râșnov și satul Cobor), precum și evenimente gastronomice și interculturale. Participanții vor avea astfel ocazia să descopere România nu doar prin limbă, ci și prin experiențe directe, tradiții și schimburi culturale vii.

Evenimentul este organizat de Institutul Cultural Român, prin Direcția Relații Internaționale – Departamentul EUNIC și Multilingvism, în parteneriat cu Universitatea Transilvania din Brașov, Muzeul „Casa Mureșenilor”, Centrul Cultural Reduta, Hotel Armatti și Asociația S.A.T.

**Informații suplimentare la:**

Email: scoaladevara@icr.ro

Telefon: (004) 031 710 0672